Il-Premju għall-Belt Aċċessibbli tal-2020 imur għall-belt ta' Varsavja, fil-Polonja. Bl-involviment ta' persuni b'diżabbiltà u bil-ħtiġijiet ta' aċċessibbiltà fil-mira tagħha biex il-belt issir aktar aċċessibbli, Varsavja setgħet tagħmel titjib globali sostanzjali biex tiffaċilita l-aċċess f'qasir żmien. Waqt il-preżentazzjoni tal-premju, il-Kummissarju Ewropew għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, stqarret: “Bil-Premju għall-Belt Aċċessibbli, l-ibliet rebbieħa jistgħu jkunu ta' ispirazzjoni għal bliet oħra fl-UE u lil hinn minnha li jiltaqgħu ma' sfidi simili. Varsavja, ir-rebbieħa tal-10 edizzjoni, hija mudell għall-oħrajn, billi turi li jista' jsir ħafna fi żmien ferm qasir u li l-impenn huwa fundamentali biex jinkiseb is-suċċess.” Il-Kummissjoni Ewropea rċeviet 47 applikazzjoni għall-edizzjoni tal-2020. Il-belt ta' Castelló de la Plana fi Spanja, u l-belt ta' Skellefteå fl-Iżvezja, ġew fit-tieni u fit-tielet post. Chania fil-Greċja, Tartu fl-Estonja u Evreux fi Franza kollha ssemmew b'mod speċjali. Chania ġiet rikonoxxuta għall-użu tagħha tat-teknoloġija biex tipprovdi l-parkeġġ aċċessibbli, Tartu ġiet rikonoxxuta għall-approċċ bażiku tagħha lejn l-aċċessibbiltà, u fl-aħħar Evreux ġiet rikonoxxuta għall-ħidma tagħha rigward id-diżabbiltajiet moħbija. Sfond Il-Premju għall-Belt Aċċessibbli, organizzat mill-Kummissjoni Ewropea flimkien mal-Forum Ewropew dwar id-Diżabbiltà, huwa waħda mill-azzjonijiet previsti fl-Istrateġija tal-UE dwar id-Diżabbiltà 2010-2020. Il-premju tnieda fl-2010 biex iqajjem kuxjenza dwar l-isfidi tal-persuni b'diżabbiltà, u biex jippromwovi l-inizjattivi ta' aċċessibbiltà fil-bliet Ewropej b'aktar minn 50,000 abitant. B'dan il-mod, l-għan ta' dan l-avveniment annwali huwa li jiġi żgurat aċċess ugwali għall-ħajja fil-belt għall-persuni b'diżabbiltà madwar l-UE. Il-Premju jingħata lill-belt li tkun tejbet tabilħaqq l-aċċessibbiltà f'aspetti fundamentali tal-ħajja fil-belt, u li jkollha pjanijiet konkreti għal aktar titjib f'dan il-qasam. Il-premju għall-Belt Aċċessibbli jiġi ppreżentat fil-konferenza annwali tal-Jum Ewropew tal-Persuni b'Diżabbiltà, li din is-sena se ssir fid-29 ta' Novembru 2019 fi Brussell. Bliet rebbieħa tal-premjijiet preċedenti: 2011, Avila (Spanja); 2012, Salzburg (l-Awstrija); 2013, Berlin (il-Ġermanja); 2014, Gothenburg (l-Iżvezja); 2015, Boras (l-Iżvezja); 2016, Milan (l-Italja); 2017, Chester (ir-Renju Unit) 2018, Lyon (Franza) u 2019, Breda (in-Netherlands). Għal aktar informazzjoni Il-Paġna Web tal-Premju għall-Belt Aċċessibbli L-Istrateġija Ewropea tad-Diżabbiltà 2010-2020 Il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltà